**Ανακοίνωση της «Συνεργασίας Χημικών» για τη νέα λίστα των Β.Α.Ε**

Συνάδελφοι,

Η Κυβέρνηση με μια ακόμα αιφνιδιαστική κίνηση επανέφερε πρόσφατα τη α΄φάση του πορίσματος που αφορά στην επανεξέταση και εξαίρεση πολλών επαγγελμάτων από τα Βαρέα και Ανθυγιεινά, συνδέοντάς τα με προκλητικό τρόπο με τη μείωση των δαπανών του δημοσίου τομέα.

Μπορεί εύκολα κανείς να διαπιστώσει πως το εν λόγω πόρισμα χαρακτηρίζεται από απίστευτη προχειρότητα καθώς η αρμόδια επιτροπή βασιζόμενη μάλλον σε δικά της….παπαγαλάκια, θεώρησε πως οι συνθήκες δουλειάς έχουν βελτιωθεί τόσο ώστε να εξαιρεθούν δεκάδες επαγγέλματα από τα ΒΑΕ, μεταξύ αυτών και του Χημικού, χωρίς ωστόσο να καταθέσει κάποια επίσημη επιδημιολογική μελέτη, εργασιακή εμπειρία αλλά και νεότερα στοιχεία που να αποδεικνύουν πως οι λόγοι ένταξης στα ΒΑΕ έχουν εκλείψει. Χαρακτηριστικό επίσης της προχειρότητας είναι η αντίθεση που παρουσίαζεται σε σημεία του πορίσματος, που από τη μία εξαιρεί το επάγγελμα του Χημικού από τα ΒΑΕ, από την άλλη το εντάσει ανάλογα με τους χώρους δουλειάς που απασχολούνται.

Είναι κάτι παραπάνω από βέβαια πως η πολιτική ηγεσία προτίθεται για άλλη μια φορά, να μεταθέσει το οικονομικό μέρος της νεοφιλελεύθερης πολιτικής της στις πλάτες των εργαζομένων, εμπαίζοντάς τους με διακηρύξεις δήθεν εκσυγχρονισμού της λίστας των ΒΑΕ. Προχωρά δε σε αυτό με τον πλέον αντιδημοκρατικό τρόπο αγνοώντας τους θεσμοθετημένους συμβούλους της Πολιτείας, τους συνδικαλιστικούς και επιστημονικούς φορείς, παρά στηρίζεται σε επιτροπές οι οποίες φαίνεται να εκτελούν εντεταλμένη υπηρεσία.

Συνάδελφοι

* Σας καλούμε να βρίσκεστε σε εγρήγορση και να είστε σε διαρκή επαφή με την Ε.Ε.Χ. και τον Π.Σ.Χ.Β. καταθέτοντας την εργασιακή σας εμπειρία
* Καλούμε τις παρατάξεις της Ε.Ε.Χ. να τοποθετηθούν στο ύψιστης σημασίας θέμα ώστε να προχωρήσουμε σε συντονισμένες ενέργειες.

«Συνεργασία Χημικών για την ΕΕΧ»